Cillian Murphy a câştigat primul său premiu Oscar pentru rolul titular din filmul "Oppenheimer", despre fizicianul care a condus proiectul american de obţinere a bombei nucleare în perioada celui de-al Doilea Război Mondial, transmite Reuters.
Această victorie încununează un sezon al premiilor plin de succese pentru actorul irlandez în vârstă de 47 de ani, care a mai câştigat şi un Glob de Aur, un premiu BAFTA şi un premiu al Sindicatului Actorilor cu această interpretare. Aceasta a fost prima nominalizare la Oscar primită de actor.
La această categorie au mai fost nominalizaţi Bradley Cooper ("Maestro"), Colman Domingo ("Rustin"), Paul Giamatti ("The Holdovers") şi Jeffrey Wright ("American Fiction").